# விக்கிப்பீடியா:கிரந்த எழுத்துப் பயன்பாடு/கலந்துரையாடல் 01

## கிரந்த எழுத்துக் கருத்துக்கள்

ரவி, தமிழில் கிரந்த எழுத்துக்களைப் பயன்படுத்துவது பற்றி உள்ள "பரவலான" பல கருத்துக்களை நான் அறிவேன். கூடிய மட்டிலும் தமிழில் இல்லாத பிறமொழியின் ஒலிகளை தமிழில் ஒருவாறேனும் இயன்றவாறு குறிக்க வேண்டும் என விரும்புபவர்களில் நானும் ஒருவன். ஆனால், அதற்காக தமிழின் அகரவரிசையையே மாற்ற வேண்டும் என்பதை ஏற்க இயலாது. தமிழின் சிறப்பு அதன் எளிமையும், இனிமையும். ஒவ்வொரு மொழியினரும் அவர்கள் மொழிவழியேதான் எழுதி ஏற்றுக்கொள்ள முடியும். தமிழ் இதற்கு விதி விலக்கல்ல. அரபு மொழியிலும், சப்பானிய, சீன, ஆங்கில, எசுப்பானிய, டாய்ட்ச் மொழிகளாகிய எல்லா மொழிகளிலும் தங்கள் மொழிகளில் இல்லாத ஒலிகள் உண்டு. ஆங்கிலத்தில் தகரத்திற்கு ஒரு தனி எழுத்து இருந்தது (θ, கிரேக்க மொழி தேட்டா), ஆனால் அதனை ஒழித்துவிட்டு th என்ற இலத்தீன் *ஈரெழுத்தை* (digraph) ஆண்டனர். இதே போல sh என்பதற்கும் தனி எழுத்து இருந்தது. இவ்வொலிகள் எல்லாம் அவர்கள் மொழியில் இருந்தவையே (!). எளிமையை நாடுவது நல்லது. தமிழில் சிறீ என்பதே போதுமானது (வைணவ ஆழ்வார்கள் பாடல்களில் ஆளப்பட்டுள்ளது). கூகிள் தேடல் வழி கிடைக்கும் முடிவுகளைக்கொண்டு தேறக்கூடாது எனினும் கூகிளில் இருப்பதையும் நினைவில் கொள்ளலாம். சிறீலங்கா என்பது 1,150,000 பக்கங்களையும், ஸ்ரீலங்கா என்பது 70,700 பக்கங்களையும் காட்டுகின்றது. கூகிளின் பக்கங்கள் தலைகீழாக இருந்தாலும் சிறீ என்பதே பொருந்தும். திருவரங்கத்தை ஸ்ரீரங்கம் என்றும் (தவறுதலாக!) ஸ்ரீ என்னும் எழுத்து வடிவைப் பலவாறு திணித்து ம் வருவதால் அது சரியாகாது. சுவாமினாதன் என்று தமிழில் எழுதி வருவதை ஸ்வமிநாதன் என்றும் சீனிவாசன் என்று எழுதிவருவதை ஸ்ரீநிவாஸன் என்றும் எழுதித் தமிழ் எழுத்து முறைமையை நாளும் குலைத்து வருபவர்கள் செய்வதெல்லாம் ஏற்புடையதாகாது. இன்று ஒருங்குறியில் θ உள்ளதால் this
என்பதை θis என்று எழுதினால் ஒப்புக்கொள்வார்களா (இத்தனைக்கும் அது அவர்களுடைய ஒலியும், முன்னர் அவர்கள் பயனபடுத்திய எழுத்துருவும் ஆகும்)? என்னால் சமசுகிருதத்தில் உள்ள எல்லா ஒலிகளையும், பிற மொழிகள் பலவற்றில் உள்ள பல எழுத்தொலிகளையும் "ஒலி பிசகாமல்" தமிழ் எழுத்துக்களை மட்டுமே கொண்டு (மிகச்சில ஒலித்திரிபுக் குறிகளையும் கொண்டு) எழுதிக்காட்ட முடியும் (இப்படித்தான் இலத்தீன் எழுத்துக்களைக்கொண்டு ஆங்கிலத்தில் அவர்களுடைய துறைநூல்களில் எழுதி வருகின்றனர்; அவர்கள் தங்கள் அகரவரிசையை மாற்றிக்கொண்டோ, தங்கள் குழந்தைகளுக்குச் சொல்லிக்கொடுத்துக் கொண்டோ இருப்பதில்லை; அவ்வவ் துறையின் நூல்களின் முகப்பில் ஒலித்திரிபுக் குறிகளைப் பற்றி ஒரு அரைப்பக்கத்தில் விளக்கிவிட்டு எடுத்தாள்கின்றனர்). தமிழர்களில் பலர் இப்படி அறியாமல் பொது மக்களைக் குழப்பி வருவது வியப்பாகவுள்ளது.--செல்வா 21:21, 17 நவம்பர் 2007 (UTC)  
---  
தங்கள் மேற்கூறிய கருத்தில் ஒரு சிறிய பிழை, எனக்கு தெரிந்த வரை ஆங்கிலத்தில் 'θ'வை பயன்படுத்தியதில்லை. பழைய ஆங்கிலதத்தில் 'த' என்ற ஒலியை குறிக்க 'தார்ன்' என்ற இந்த எழுத்துக்களையே (Þ, þ) பயன்படுத்தினர். The என்பது (þe) என பழங்காலத்தில் குறிப்பிட்டனர். இந்த பழக்கமே பின்னர் 'Ye' என திரிந்தது. பின்னரே இது 'th' என ஆனது.'θ' குறித்த தங்களது கருத்து தவறான ஒன்றாகும் வினோத் 05:06, 18 நவம்பர் 2007 (UTC)  
---  
:செல்வா, தனிப்பட்ட முறையில், உங்கள் கருத்துக்களுடன் முழுக்க ஒத்துப் போகவே செய்கிறேன். நமது கட்டுரைகளில் இதன் படியே எழுதுவதில் எந்தத் தடையும் இல்லை. அதே வேளை, வினோத் போல் பொது வழக்கை ஒட்டியும், மிக அரிதாகவும் கிரந்த எழுத்துக்களைப் பயன்படுத்துவோரிடமும் இறுக்க நிலை எடுப்பது அவர்களது தொடக்கக் கால பங்களிப்பு உற்சாகத்துக்குத் தடையாகுமோ என்று கவலைப்படுகிறேன். இந்த உரையாடலைக் கவனித்தால் நம் கருத்து நிலையை வினோத் மேல் திணிப்பது போல் தான் படுகிறது :( வினோத்தின் கருத்து நிலை உடையவர்கள் இன்னும் பலரும் இங்கு வந்து உரையாடும் போது தான் இது குறித்து balancedஆன ஒரு உரையாடலை மேற்கொள்ள இயலும் என்று நினைக்கிறேன்.  
வெளியுலகில், தமிழ் விக்கிபீடியாவின் மொழி நடை தொடர்ந்து விமர்சனதுக்கு உள்ளாகி வருவது கவனிக்கத்தக்கது. விமர்சனம் என்பதைத் தாண்டி, சராசரி வாசகனை அதிகம் குழப்பாமல் நம் முயற்சியை முன்னெடுத்துச் செல்ல வேண்டி இருக்கிறது. *தமிழ் விக்கிபீடியா தனித்தமிழ் வெறியர்களின் கையில்* என்பது போன்ற தவறான தோற்றம் வருவதும் தொடக்க நிலையில் உள்ள நம் திட்டத்துக்கு உகந்ததல்ல. எந்த முக்கிய கொள்கை முடிவானாலும், விக்கிபீடியாவின் நடுநிலைமையை விளம்புவதற்காகவேனும், இன்னும் சில மாற்றுக் கருத்துடையவர்களின் கருத்தையும் பதிவு செய்து, உரையாடி, அவகாசம் கொடுத்து முடிவு எடுக்கலாம் என்று நினைக்கிறேன். தற்போது மிகக் குறைவான எண்ணிக்கையிலான பங்களிப்பாளர்களே இருக்கும் நிலையில் இது போன்ற முக்கிய கொள்கை முடிவுகளை வலியுறுத்துவது முறையாக இருக்குமா?. சரியான முடிவாகவே இருந்தாலும் ஒருதரப்பான முடிவாக இருப்பது நன்றாக இருக்காது என்று நினைக்கிறேன். கிரந்த எழுத்துக்கள் தொடர்பாக தற்போது எந்த கொள்கை முடிவு எடுப்பதற்கான அவசரத் தேவையும் இருப்பதாகத் தோன்றவில்லை. தற்போதைக்கு அவரவர் கருத்து நிலைக்கு ஏற்ப செயல்படும் சுதந்திரம் இருக்கட்டுமே? இன்னும் கூடிய பங்களிப்பாளர்கள் வந்த பிறகு இது குறித்து முடிவெடுக்கலாம் என்பது என் கருத்து--ரவி 21:53, 17 நவம்பர் 2007 (UTC)  
---
//தமிழ் விக்கிபீடியா தனித்தமிழ் வெறியர்களின் கையில் என்பது போன்ற தவறான தோற்றம் வருவதும் தொடக்க நிலையில் உள்ள நம் திட்டத்துக்கு உகந்ததல்ல.//
மொழி என்பது ஒரு ஊடகமே. மக்கள் தான் பிரதானம். என்றைக்கு ஒரு மொழி மக்களால் பேசப்படாது கைவிடப்படுகிறதோ அன்று அந்த மொழி அழியும் அல்லது அடங்கும். கிரந்த எழுத்துக்கள் அந்நியமல்ல. தென்னிந்திய பிராமி வரி வடிவத்தையே அடிப்படையாக கொன்டது. பண்டைத் தமிழர் காலத்தில் பிற நாட்டுத் தொடர்புகள் இல்லாத, அல்லது குறைவாக இருந்த, காலத்தில் இருந்த நிலைக்கும் இன்றைய தொடர்புகள் பின்னிப்பிணைந்த காலத்துக்கும் பெருத்த வேறுபாடுகள் உண்டு. தமிழரிலேயே பலர் தமிழ் அல்லாத பிறமொழி பெயர்களைக் கொண்டிருக்கின்றனர். ரவி என்ற பெயரை தமிழ் இலக்கணத்துக்கு ஏற்ப எழுதவேண்டுமானால் இரவி என்று தான் எழுதவேண்டும். ஆனால் அப்படி எழுதினால் பலர் தவறாகப் புரிந்து கொள்ளும் நிலையும் ஏற்படலாம். எழுத்துச் சீர்திருத்தங்கள் ஏன் செய்ய வேண்டி வந்தது? காலத்தின் தேவை கருதியே!
ஆங்கில வரி வடிவம், வசன நடை என்பன கடந்த 500, 600 ஆண்டுகளுக்குள் பெரும் மாற்றம் கண்டன. அதனால் இன்று உலக மொழியாக பவனி வருகிறது.
தற்போதுள்ள தமிழ் வரி வடிவமும் சில நூற்றாண்டுகளுக்கு முன் உருவானவையே. எழுத்துச் சீர்திருத்தம் போல கிரந்த எழுத்துக்களையும் தமிழில் சேர்த்துக் கொள்வது இன்றைய நடைமுறைத் தமிழுக்கு உதவும் என்பதே என் கருத்து. அதை விதியாக ஏற்படுத்துவது சிறந்தது (செய்வது யார் என்ற கேள்வி எழும்). இல்லாவிட்டாலும் தமிழ் விக்கிபீடியாவில் யாராவது கிரந்த எழுத்தை பயன்படுத்தினால் அதை வேறு யாரும் எழுதியவரின் சம்மதமின்றி மாற்றக் கூடாது என வரையறை செய்யலாம். இப்படிச் சொல்வதால் முற்றுமுழுதாக கிரந்த எழுத்துக்களை பயன்படுத்த வேண்டிம் என கருத்து கொள்ளக்கூடாது. -உமாகாந்தன் 06:23 16 நவம்பர் 2013 (UTC)